**กองทุนรวมโครงสร้างพื้นฐานโรงไฟฟ้ากลุ่มน้ำตาลครบุรี**

**หมายเหตุประกอบงบการเงินระหว่างกาลแบบย่อ**

**สำหรับงวดสามเดือนและหกเดือนสิ้นสุดวันที่ 30 มิถุนายน 2568**

**1. ลักษณะของกองทุนรวมโครงสร้างพื้นฐานโรงไฟฟ้ากลุ่มน้ำตาลครบุรี**

กองทุนรวมโครงสร้างพื้นฐานโรงไฟฟ้ากลุ่มน้ำตาลครบุรี (“กองทุนฯ”) เป็นกองทุนรวมโครงสร้างพื้นฐานที่เสนอขายหน่วยลงทุนต่อผู้ลงทุนทั่วไปประเภทไม่รับซื้อคืนหน่วยลงทุน กองทุนฯ ได้จัดตั้งและ จดทะเบียนเป็นกองทุนรวมเมื่อวันที่ 18 สิงหาคม 2563 โดยไม่มีการกำหนดอายุของโครงการ กองทุนฯจัดตั้งขึ้นโดยมีวัตถุประสงค์หลักเพื่อระดมเงินทุนและนำเงินที่ได้จากการระดมเงินทุนไปลงทุนในกิจการโครงสร้างพื้นฐานประเภทโรงไฟฟ้าพลังงานเชื้อเพลิงชีวมวล นอกเหนือไปจากการลงทุนในกิจการโครงสร้างพื้นฐานแล้วกองทุนฯ อาจดำเนินกิจกรรมอื่น ๆ เพื่อก่อให้เกิดรายได้และผลตอบแทนแก่กองทุนฯและผู้ถือหน่วยลงทุนภายใต้ขอบเขตที่สามารถกระทำได้ตามหลักเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์และกฎข้อบังคับอื่น ๆ ที่เกี่ยวข้อง ซึ่งอาจรวมถึงการลงทุนในหลักทรัพย์อื่น และ/หรือ การหาดอกผลอื่นภายใต้กฎหมายหลักทรัพย์ และ/หรือกฎหมายอื่นที่เกี่ยวข้อง

เมื่อวันที่ 20 สิงหาคม 2563 กองทุนฯ ได้เข้าทำสัญญาโอนผลประโยชน์เพื่อรับโอนรายได้จากการประกอบกิจการโรงไฟฟ้าพลังงานเชื้อเพลิงชีวมวลกับบริษัท ผลิตไฟฟ้าครบุรี จำกัด โดยสัญญาโอนผลประโยชน์ครอบคลุมรายได้ตั้งแต่วันที่ 1 เมษายน 2563 จนถึงวันที่ 31 ธันวาคม 2582

เมื่อวันที่ 21 สิงหาคม 2563 ตลาดหลักทรัพย์แห่งประเทศไทยได้รับหน่วยลงทุนของกองทุนฯ เป็นหลักทรัพย์จดทะเบียนและให้เริ่มซื้อขายในตลาดหลักทรัพย์แห่งประเทศไทยได้ตั้งแต่วันที่ 24 สิงหาคม 2563 เป็นต้นไป

กองทุนฯ บริหารงานโดยบริษัทหลักทรัพย์จัดการกองทุน กรุงไทย จํากัด (มหาชน) (“บริษัทจัดการฯ”) โดยมีธนาคารกรุงศรีอยุธยา จํากัด (มหาชน) เป็นผู้ดูแลผลประโยชน์ของกองทุนฯ

ณ วันที่ 30 มิถุนายน 2568 บริษัท น้ำตาลครบุรี จำกัด (มหาชน) เป็นผู้ถือหน่วยลงทุนรายใหญ่ ซึ่งถือหน่วยลงทุนร้อยละ 16.69 ของจำนวนหน่วยลงทุนทั้งหมดที่ออกและจำหน่ายแล้ว

**2. เกณฑ์ในการจัดทำข้อมูลทางการเงินระหว่างกาล**

งบการเงินระหว่างกาลนี้จัดทำขึ้นตามแนวปฏิบัติทางบัญชีสำหรับกองทุนรวมอสังหาริมทรัพย์ ทรัสต์เพื่อการลงทุนในอสังหาริมทรัพย์ กองทุนรวมโครงสร้างพื้นฐาน และทรัสต์เพื่อการลงทุนในโครงสร้างพื้นฐานที่กำหนดโดยสมาคมบริษัทจัดการลงทุนและได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ โดยกองทุนฯ นำเสนอข้อมูลทางการเงินระหว่างกาลแบบย่อตามที่กำหนดในมาตรฐานการบัญชี ฉบับที่ 34 เรื่อง การรายงานทางการเงินระหว่างกาล กองทุนฯ ได้แสดงรายการ ในงบแสดงฐานะการเงินและงบประกอบรายละเอียดเงินลงทุน งบกำไรขาดทุนเบ็ดเสร็จ งบแสดงการเปลี่ยนแปลงสินทรัพย์สุทธิ และงบกระแสเงินสดในรูปแบบเช่นเดียวกับงบการเงินประจำปี และจัดทำหมายเหตุประกอบงบการเงินระหว่างกาลในรูปแบบย่อ

ข้อมูลทางการเงินระหว่างกาลนี้จัดทำขึ้นเพื่อให้ข้อมูลเพิ่มเติมจากงบการเงินประจำงวดที่นำเสนอครั้งล่าสุด ดังนั้นข้อมูลทางการเงินระหว่างกาลจึงเน้นการให้ข้อมูลเกี่ยวกับกิจกรรม เหตุการณ์และสถานการณ์ใหม่ ๆ เพื่อไม่ให้ข้อมูลที่นำเสนอซ้ำซ้อนกับข้อมูลที่ได้รายงานไปแล้ว ผู้ใช้งบการเงินควรใช้ข้อมูลทางการเงินระหว่างกาลนี้ควบคู่ไปกับงบการเงินสำหรับปีสิ้นสุดวันที่ 31 ธันวาคม 2567 ซึ่งเป็นงวดล่าสุด

ข้อมูลทางการเงินระหว่างกาลฉบับภาษาไทยเป็นข้อมูลทางการเงินฉบับที่กองทุนฯ ใช้เป็นทางการตามกฎหมาย ข้อมูลทางการเงินระหว่างกาลฉบับภาษาอังกฤษแปลจากข้อมูลทางการเงินระหว่างกาลฉบับภาษาไทยนี้

**3. นโยบายการจ่ายปันผล**

กองทุนฯ มีนโยบายการจ่ายเงินปันผลให้แก่ผู้ถือหน่วยลงทุนอย่างน้อยปีละ 2 ครั้ง ในกรณีที่กองทุนฯ มีกำไรสะสมเพียงพอ โดยกองทุนฯ สามารถกระทำได้ในรูปของการจ่ายเงินปันผลและการคืนทุนด้วยการลดทุน ทั้งนี้ ตามที่โครงการจัดการกองทุนฯ และกฎหมายหลักทรัพย์ให้กระทำได้

กองทุนฯ มีนโยบายจ่ายปันผลให้แก่ผู้ถือหน่วยลงทุน ดังนี้

1. การจ่ายเงินปันผลใด ๆ จะจ่ายให้แก่ผู้ถือหน่วยลงทุนเมื่อรวมแล้วในแต่ละรอบปีบัญชีไม่น้อยกว่า ร้อยละ 90 ของกำไรสุทธิที่ปรับปรุงแล้ว
2. ในกรณีที่กองทุนฯ มีกำไรสะสม บริษัทจัดการอาจจ่ายเงินปันผลให้แก่ผู้ถือหน่วยลงทุนจากกำไรสะสมได้
3. ในกรณีที่กองทุนฯ ยังมียอดขาดทุนสะสมอยู่ บริษัทจัดการจะไม่จ่ายเงินปันผลไม่ว่าจะเป็นการจ่ายจากกำไรสุทธิที่ปรับปรุงแล้วตาม 1) และ/หรือ จากกำไรสะสมตาม 2) ข้างต้น
4. ในกรณีกองทุนฯ มีสภาพคล่องส่วนเกิน บริษัทจัดการอาจจ่ายคืนสภาพคล่องส่วนเกินให้แก่ผู้ถือ หน่วยลงทุนด้วยการลดทุน

**4. นโยบายการบัญชี**

ข้อมูลทางการเงินระหว่างกาลนี้จัดทำขึ้นโดยใช้นโยบายการบัญชีและวิธีการคำนวณเช่นเดียวกับที่ใช้ในงบการเงินสำหรับปีสิ้นสุดวันที่ 31 ธันวาคม 2567

**5. ข้อมูลจำแนกตามส่วนงาน**

ปัจจุบันกองทุนฯ ดำเนินงานในส่วนงานทางธุรกิจเดียว คือการลงทุนในกิจการโครงสร้างพื้นฐานประเภทโรงไฟฟ้าพลังงานเชื้อเพลิงชีวมวลและดำเนินงานในประเทศไทยเท่านั้น ดังนั้น รายได้ กำไร และสินทรัพย์ทั้งหมดที่แสดงในงบการเงินจึงเกี่ยวข้องกับส่วนงานทางธุรกิจและส่วนงานทางภูมิศาสตร์ตามที่กล่าวไว้

**6. เงินลงทุนที่แสดงด้วยมูลค่ายุติธรรม**

**6.1 การเคลื่อนไหวของเงินลงทุน**

|  |  |  |
| --- | --- | --- |
|  | (หน่วย: พันบาท) | |
|  | เงินลงทุนใน |  |
|  | สัญญาโอน | เงินลงทุน |
|  | ผลประโยชน์ | ในหลักทรัพย์ |
| ยอดต้นงวด ณ วันที่ 1 มกราคม 2568 | 2,728,230 | 64,712 |
| ลงทุนเพิ่มระหว่างงวด | - | 153,133 |
| ตัดจำหน่าย/จำหน่ายระหว่างงวด | (49,134) | (158,691) |
| ส่วนลดมูลค่าเงินลงทุนในหลักทรัพย์ตัดจำหน่าย | - | 586 |
| กำไร (ขาดทุน) จากการวัดมูลค่าเงินลงทุน | 218,904 | (14) |
| ยอดปลายงวด ณ วันที่ 30 มิถุนายน 2568 | 2,898,000 | 59,726 |

**6.2 การประมาณมูลค่ายุติธรรม**

กองทุนฯ ได้จัดให้มีการประเมินมูลค่าเงินลงทุนในสัญญาโอนผลประโยชน์ ณ วันที่ 30 มิถุนายน 2568 และวันที่ 31 ธันวาคม 2567 โดยผู้ประเมินราคาอิสระซึ่งใช้วิธีพิจารณารายได้ (Income Approach) สมมติฐานที่สำคัญที่ใช้ในการประเมินมูลค่ายุติธรรมของเงินลงทุนในสัญญาโอนผลประโยชน์ ณ วันที่ 30 มิถุนายน 2568 คืออัตราคิดลดอัตราร้อยละ 4.63 ต่อปี (31 ธันวาคม 2567: ร้อยละ 5.86 ต่อปี) โดยหากอัตราคิดลดตามสมมติฐานเพิ่มขึ้นจะทำให้มูลค่ายุติธรรมของเงินลงทุนลดลง

ณ วันที่ 30 มิถุนายน 2568 และ 31 ธันวาคม 2567 กองทุนฯ มีเงินลงทุนที่วัดมูลค่าด้วยมูลค่ายุติธรรมแยกแสดงตามลำดับชั้นของมูลค่ายุติธรรม ดังนี้

|  |  |  |  |  |
| --- | --- | --- | --- | --- |
|  | (หน่วย: พันบาท) | | | |
|  | 30 มิถุนายน 2568 | | | |
|  | ระดับ 1 | ระดับ 2 | ระดับ 3 | รวม |
| เงินลงทุนในสัญญาโอนผลประโยชน์ | - | - | 2,898,000 | 2,898,000 |
| เงินลงทุนในหลักทรัพย์ | - | 59,726 | - | 59,726 |

|  |  |  |  |  |
| --- | --- | --- | --- | --- |
|  | (หน่วย: พันบาท) | | | |
|  | 31 ธันวาคม 2567 | | | |
|  | ระดับ 1 | ระดับ 2 | ระดับ 3 | รวม |
|  |  | (ตรวจสอบแล้ว) | |  |
| เงินลงทุนในสัญญาโอนผลประโยชน์ | - | - | 2,728,230 | 2,728,230 |
| เงินลงทุนในหลักทรัพย์ | - | 64,712 | - | 64,712 |

ในระหว่างงวดไม่มีการโอนรายการระหว่างลำดับชั้นของมูลค่ายุติธรรมและไม่มีการเปลี่ยนแปลงเทคนิคในการประเมินมูลค่าในระหว่างงวด

**6.3 จำนวนเงินผลประโยชน์จากการลงทุนในสัญญาโอนผลประโยชน์**

|  |  |  |  |  |
| --- | --- | --- | --- | --- |
| (หน่วย: พันบาท) | | | | |
|  | สำหรับงวดสามเดือน | | สำหรับงวดหกเดือน | |
|  | สิ้นสุดวันที่ 30 มิถุนายน | | สิ้นสุดวันที่ 30 มิถุนายน | |
|  | 2568 | 2567 | 2568 | 2567 |
| จำนวนเงินตามสัญญาโอนผลประโยชน์ | 69,633 | 72,979 | 141,902 | 147,602 |
| การตัดจำหน่ายเงินลงทุนใน |  |  |  |  |
| สัญญาโอนผลประโยชน์ | 23,799 | 22,113 | 49,134 | 46,610 |
| รายได้ดอกเบี้ยรับ | 45,834 | 50,866 | 92,768 | 100,992 |

**7. เงินฝากธนาคาร**

|  |  |  |  |  |
| --- | --- | --- | --- | --- |
|  | 30 มิถุนายน 2568 | | 31 ธันวาคม 2567 | |
|  | เงินต้น | อัตราดอกเบี้ย | เงินต้น | อัตราดอกเบี้ย |
|  | (พันบาท) | (ร้อยละต่อปี) | (พันบาท) | (ร้อยละต่อปี) |
|  |  |  | (ตรวจสอบแล้ว) | |
| เงินฝากประเภทกระแสรายวัน |  |  |  |  |
| ธนาคารกรุงศรีอยุธยา จำกัด (มหาชน) | 2 | - | 2 | - |
| เงินฝากประเภทออมทรัพย์ |  |  |  |  |
| ธนาคารกรุงศรีอยุธยา จำกัด (มหาชน) | 3,263 | 0.25 | 3,522 | 0.40 |
| ธนาคารยูโอบี จำกัด (มหาชน) | 26,404 | 0.80 | 3,876 | 1.10 |
| รวมเงินฝากธนาคาร | 29,669 |  | 7,400 |  |

**8. ลูกหนี้จากสัญญาโอนผลประโยชน์**

ยอดคงเหลือของลูกหนี้จากสัญญาโอนผลประโยชน์ ณ วันที่ 30 มิถุนายน 2568 และ 31 ธันวาคม 2567 ยังไม่ครบกำหนดชำระ

**9. ทุนที่ได้รับจากผู้ถือหน่วยลงทุน**

รายการเคลื่อนไหวของหน่วยลงทุนและทุนที่ได้รับจากผู้ถือหน่วยลงทุนสำหรับงวดหกเดือนสิ้นสุดวันที่ 30 มิถุนายน 2568 มีดังนี้

|  |  |  |  |
| --- | --- | --- | --- |
|  | จำนวน หน่วยลงทุน | มูลค่าต่อหน่วย | ทุน |
|  | (พันหน่วย) | (บาท) | (พันบาท) |
| ยอดต้นงวด | 280,000 | 10.00 | 2,800,000 |
| การลดมูลค่าหน่วยลงทุน | - | (0.03) | (8,400) |
| ยอดปลายงวด | 280,000 | 9.97 | 2,791,600 |

ในระหว่างงวด กองทุนฯ ได้ประกาศลดมูลค่าของหน่วยลงทุน โดยไม่มีการเปลี่ยนแปลงจำนวนหน่วย จดทะเบียน เพื่อเป็นการลดสภาพคล่องส่วนเกิน เนื่องจากกองทุนรวมมีสภาพคล่องส่วนเกินภายหลัง การจ่ายเงินปันผล ซึ่งเป็นไปตามนโยบายการลดทุนของกองทุนฯ โดยมีรายละเอียดดังนี้

|  |  |  |
| --- | --- | --- |
| วันที่ประกาศลดทุน | มูลค่าต่อหน่วย | จำนวนเงิน |
|  | (บาท) | (พันบาท) |
| 17 กุมภาพันธ์ 2568 | 0.03 | 8,400 |

**10. กำไรสะสม**

|  |  |  |
| --- | --- | --- |
|  | (หน่วย: พันบาท) | |
| กำไรสะสมต้นงวด ณ วันที่ 1 มกราคม 2568 | | 27,726 |
| บวก: รายได้จากการลงทุนสุทธิ | | 85,545 |
| รายการกำไรจากการเปลี่ยนแปลงในมูลค่ายุติธรรมของเงินลงทุน | | 218,890 |
| รายการกำไรสุทธิที่เกิดขึ้นจากเงินลงทุน | | 72 |
| หัก: การแบ่งปันส่วนทุนให้ผู้ถือหน่วยลงทุน (หมายเหตุ 11) | | (92,680) |
| กำไรสะสมปลายงวด ณ วันที่ 30 มิถุนายน 2568 | | 239,553 |

**11. การแบ่งปันส่วนทุนให้ผู้ถือหน่วยลงทุน**

เงินปันผลที่ประกาศจ่ายในระหว่างงวดหกเดือนสิ้นสุดวันที่ 30 มิถุนายน 2568 มีรายละเอียดดังนี้

|  |  |  |  |
| --- | --- | --- | --- |
| วันที่ประกาศจ่าย | สำหรับรอบระยะเวลา | อัตราหน่วยละ | รวม |
|  |  | (บาท) | (พันบาท) |
| 17 กุมภาพันธ์ 2568 | 1 ตุลาคม 2567 ถึง 31 ธันวาคม 2567  และกำไรสะสม | 0.0990 | 27,720 |
| 16 พฤษภาคม 2568 | 1 มกราคม 2568 ถึง 31 มีนาคม 2568  และกำไรสะสม | 0.2320 | 64,960 |
| รวม |  | 0.3310 | 92,680 |

**12. รายได้ดอกเบี้ยรับ**

|  |  |  |  |  |
| --- | --- | --- | --- | --- |
| (หน่วย: พันบาท) | | | | |
|  | สำหรับงวดสามเดือน | | สำหรับงวดหกเดือน | |
|  | สิ้นสุดวันที่ 30 มิถุนายน | | สิ้นสุดวันที่ 30 มิถุนายน | |
|  | 2568 | 2567 | 2568 | 2567 |
| รายได้ดอกเบี้ยรับ: |  |  |  |  |
| เงินลงทุนในสัญญาโอนผลประโยชน์ |  |  |  |  |
| (หมายเหตุ 6.3 และ 13) | 45,834 | 50,866 | 92,768 | 100,992 |
| เงินลงทุนในหลักทรัพย์ | 396 | 452 | 703 | 841 |
| เงินฝากธนาคาร | 24 | 39 | 48 | 61 |
| รวมรายได้ดอกเบี้ยรับ | 46,254 | 51,357 | 93,519 | 101,894 |

**13. รายการกับกิจการที่เกี่ยวข้องกัน**

รายละเอียดความสัมพันธ์ที่กองทุนฯ มีกับบุคคลหรือกิจการที่มีอำนาจควบคุมกองทุนฯ หรือถูกควบคุมโดยกองทุนฯ ไม่ว่าจะเป็นโดยตรงหรือทางอ้อม หรืออยู่ภายใต้การควบคุมเดียวกันกับกองทุนฯ มีดังนี้

| ชื่อกิจการ | ลักษณะความสัมพันธ์ |
| --- | --- |
| บริษัทหลักทรัพย์จัดการกองทุน กรุงไทย จํากัด (มหาชน) | บริษัทจัดการกองทุน |
| ธนาคารกรุงศรีอยุธยา จำกัด (มหาชน) | ผู้ดูแลผลประโยชน์ |
| บริษัท น้ำตาลครบุรี จำกัด (มหาชน) | ผู้ถือหน่วยลงทุนรายใหญ่ |
| บริษัท ผลิตไฟฟ้าครบุรี จำกัด | บริษัทย่อยของผู้ถือหน่วยลงทุนรายใหญ่ |

ในระหว่างงวด กองทุนฯ มีรายการธุรกิจที่สำคัญกับบุคคลหรือกิจการที่เกี่ยวข้องกัน รายการธุรกิจดังกล่าวเป็นไปตามเงื่อนไขทางการค้าและเกณฑ์ตามที่ตกลงกันระหว่างกองทุนฯ และบุคคลหรือกิจการ ที่เกี่ยวข้องกันเหล่านั้น ซึ่งเป็นไปตามปกติธุรกิจโดยสามารถสรุปได้ดังนี้

| (หน่วย: พันบาท) | | | | | |
| --- | --- | --- | --- | --- | --- |
|  |  | สำหรับงวดสามเดือน สิ้นสุดวันที่ 30 มิถุนายน | | สำหรับงวดหกเดือน สิ้นสุดวันที่ 30 มิถุนายน | |
|  | *หมายเหตุ* | 2568 | 2567 | 2568 | 2567 |
| **บริษัทย่อยของผู้ถือหน่วยรายใหญ่** |  |  |  |  |  |
| รายได้ดอกเบี้ยรับจากเงินลงทุนใน |  |  |  |  |  |
| สัญญาโอนผลประโยชน์ | *6.3, 12* | 45,834 | 50,866 | 92,768 | 100,992 |
| **บริษัทจัดการกองทุน** |  |  |  |  |  |
| ค่าธรรมเนียมการจัดการ |  | 2,411 | 2,379 | 4,705 | 4,781 |
| **ผู้ดูแลผลประโยชน์** |  |  |  |  |  |
| ค่าธรรมเนียมผู้ดูแลผลประโยชน์ |  | 160 | 158 | 312 | 317 |
| **ผู้ถือหน่วยลงทุนรายใหญ่** |  |  |  |  |  |
| เงินปันผลจ่าย | *11* | 10,843 | 10,890 | 15,470 | 18,786 |
| จ่ายเงินลดทุน | *9* | - | - | 1,402 | - |

ยอดคงค้างระหว่างกองทุนฯ และกิจการที่เกี่ยวข้องกันมีดังนี้

|  |  | (หน่วย: พันบาท) |
| --- | --- | --- |
|  | 30 มิถุนายน 2568 | 31 ธันวาคม 2567 |
|  |  | (ตรวจสอบแล้ว) |
| **บริษัทย่อยของผู้ถือหน่วยรายใหญ่** |  |  |
| เงินลงทุนในสัญญาโอนผลประโยชน์ | 2,898,000 | 2,728,230 |
| ลูกหนี้จากสัญญาโอนผลประโยชน์ | 44,686 | 28,962 |
| **บริษัทจัดการกองทุน** |  |  |
| ค่าธรรมเนียมการจัดการค้างจ่าย | 799 | 769 |
| **ผู้ดูแลผลประโยชน์** |  |  |
| เงินฝากธนาคาร | 3,265 | 3,524 |
| ค่าธรรมเนียมผู้ดูแลผลประโยชน์ค้างจ่าย | 53 | 51 |

**14. การอนุมัติข้อมูลทางการเงินระหว่างกาล**

ข้อมูลทางการเงินระหว่างกาลนี้ได้รับอนุมัติให้ออกโดยผู้มีอำนาจของบริษัทจัดการฯ เมื่อวันที่ 8 สิงหาคม 2568